user
Miksi revontulihälytysviestiä ei ole tullut, vaikka revontulia on havaittu Etelä-Suomessa?
assistant
Sähköpostiin tilattavat revontulihälytykset perustuvat magneettikenttämittauksiin: viesti lähtee, kun tietty magneettikentän muutosnopeuden kynnysarvo ylittyy.

On mahdollista, että vaikka revontulia näkyy, magneettikentän muutos on sen verran hidas, ettei hälytyksen kynnysarvo ylity. On myös mahdollista, että revontulia aiheuttavien hiukkasten energiat ovat niin pieniä, että ne riittävät valon tuottoon ylempänä ilmakehässä, mutteivät merkittävästi voimista sähkövirtoja. Näissä tapauksissa revontulet nähdään punavoittoisina (koska punainen valo syntyy korkeammalla kuin vihreä) ja matalalla horisontissa. Voimakkaan vihreistä revontulista lähellä taivaan lakipistettä Etelä-Suomessa lähtee aina hälytysviesti Nurmijärven magneettisen observatorion mittaukseen perustuen.

Revontulet ja magneettikentän muutokset liittyvät kiinteästi toisiinsa, mutta vastaavuus ei ole yksiselitteinen. Revontulia aiheuttavat hiukkaset virittävät ja ionisoivat ilmakehän happea ja typpeä matkallaan kohti maata. Ne myös lisäävät yläilmakehän johtavuutta korkeudessa, jonne ne lopulta pysähtyvät. Johtavuuden kasvu noin 120 kilometrin korkeudella voimistaa siellä kulkevaa sähkövirtaa, joka puolestaan aiheuttaa maanpinnallakin mitattavan magneettikentän muutoksen.